Diari Oficial de la Generalitat Valenciana


Sumari del DOGV 3000, del 27-05-1997 (1997/7809)

ORDRE de 16 de maig de 1997, de la Conselleria de Cultura, Educació i Ciència, per la qual es convoca un concurs d'ajudes per a la realització d'estades de formació en centres de treball de la Comunitat Valenciana del professorat de Formació Professional i d'Arts Plàstiques i de Disseny.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3000

Data del DOGV
:   27-05-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/7809


Data del document
:   16-05-1997

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 16 de maig de 1997, de la Conselleria de Cultura, Educació i Ciència, per la qual es convoca un concurs d'ajudes per a la realització d'estades de formació en centres de treball de la Comunitat Valenciana del professorat de Formació Professional i d'Arts Plàstiques i de Disseny.
  
Segons disposa la Llei Orgànica d'Ordenació General del Sistema Educatiu (LOGSE) en els articles 56.2 i 56.3, les administracions educatives han de fomentar i afavorir la formació permanent del professorat garantint una oferta diversificada d'activitats de formació, entre les quals destaca la formació en empreses per al professorat de Formació Professional i d'Arts Plàstiques i de Disseny.
  
  
Per una altra banda, els nous models de Formació Professional i d'ensenyaments d'Arts Plàstiques i Disseny continguts en la LOGSE, disposa, entre altres aspectes, la necessitat de vincular els processos d'ensenyament-aprenentatge amb el món laboral i d'aconseguir una major adaptació de l'oferta educativa a les qualificacions professionals demandades pel mercat de treball.
  
Per a la consecució d'aquestos objectius, la Conselleria de Cultura, Educació i Ciència vol promoure les estades formatives en centres de treball, entenent-les com una modalitat de la formació permanent del professorat, la característica fonamental de la qual és intensificar la relació entre el professorat a què es refereix aquesta ordre i el món laboral i empresarial. Esta modalitat formativa representa un disseny novedós en el qual es combinen coneixements científics i tècnics, procediments de treball, instrumentació, processos i mètodes organitzatius, en la qual es procurarà la màxima integració del professorat en els diferents processos productius, sempre en funció de les possibilitats que oferisca l'entitat o l'empresa col·laboradora.
  
En aquest procés de recerca d'estructures idònies de formació, cal destacar l'esforç realitzat per les entitats i empreses per a atendre les demandes sol·licitades.
  
La posada en marxa d'aquesta modalitat formativa exigeix un treball de seguiment i avaluació en el qual és fonamental la col·laboració del professorat participant. En funció dels resultats obtinguts, s'anirà incrementant l'oferta d'aquesta modalitat formativa, donant així l'oportunitat de participar en aquest tipus de formació a tot el professorat de Formació Professional i d'Arts Plàstiques i Disseny.
  
Per tot això, fent ús de les atribucions que me confereix l'article 4.1 del Decret 108/92, de 6 de juliol, del Govern Valencià, pel que és regula la concessió de beques,
  
  
  
ORDENA
  
  
Primer. Convocatòria
  
Convocar concurs públic d'ajudes per a la realització d'estades de formació en centres de treball de la Comunitat Valenciana, dirigit al professorat de Formació Professional i d'Arts Plàstiques i Disseny de centres públics de la Comunitat Valenciana, i s'aproven les bases per les quals es regirà, que s'inclouen com a Annex I d'aquesta ordre.
  
  
Segon. Finançament
  
El finançament serà a càrrec del capítol VI, línia 4.03 del programa 421.30 per una quantitat global màxima de 4.800.000 pessetes del pressupost de la Generalitat Valenciana per a 1997.
  
  
Tercer. Resolució
  
El termini màxim per a resoldre les sol·licituds serà de tres mesos des de la publicació d'esta ordre al Diari Oficial de la Generalitat Valenciana. Si no recau resolució expressa en el termini establert, les sol·licituds es consideraran desestimades, sense perjudici del que es dispose quan es dicte la resolució expressa.
  
  
DISPOSICIONS FINALS
  
  
Primera
  
Es delega en la Direcció General d'Ordenació i Innovació Educativa i Política Lingüística la resolució de la convocatòria objecte de aquesta ordre.
  
  
Segona
  
L'Ordre entrarà en vigor l'endemà de la seua publicació al Diari Oficial de la Generalitat Valenciana.
  
  
Tercera
  
Contra esta ordre, que esgota la via administrativa, podrà interposar-se, amb comunicació prèvia al conseller de Cultura, Educació i Ciència, recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, d'acord amb el que estableix l'article 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i als articles 57 i 58 de la Llei de la Jurisdicció Contenciosa Administrativa. Tot això sense perjudici del fet que se n'interpose qualsevol altre que es considere procedent.
  
  
València, 16 de maig de 1997
  
  
El conseller de Cultura, Educació i Ciència,
  
FRANCISCO E. CAMPS ORTIZ
  
  
  
Annex I
  
  
Bases de les ajudes a les estades de formació en centres de treball de la Comunitat Valenciana del professorat de Formació Professional i d'Arts Plàstiques i de Disseny.
  
  
Primera. Objectius
  
Les estades de formació en centres de treball del professorat de Formació Professional i d'Arts Plàstiques i de Disseny, com a model d'intervenció en la formació del professorat, pretén aconseguir els objectius següents:
  
1. Fomentar la cooperació entre els centres educatius i el seu entorn productiu facilitant la relació del professorat de Formació Professional i d'Arts Plàstiques i de Disseny amb el món empresarial.
  
2. Potenciar l'aplicació en el centre educatiu dels coneixements i tècniques adquirits, possibilitant l'actualització científica i tècnica del professorat a través del coneixement de procediments de treball, instrumentació, mètodes organitzatius i processos a través de la integració del professorat en els diferents processos productius.
  
  
3. Adquirir experiències de l'àmbit laboral a l'entorn real de treball.
  
4. Conèixer les diferents tècniques empresarials d'anàlisi de processos (seguiment i control, presa de decisions, etc.) i d'anàlisi de resultats (avaluació de necessitats, formació-demanda laboral, estudis prospectius de perfils professionals, etc.).
  
5. Contrastar les tecnologies que s'imparteixen als Instituts de Formació Professional i Escoles d'Art amb les del món laboral on es relacionen.
  
6. Conèixer les possibilitats que ofereix el mòdul de Formació en Centres de Treball, per tal de facilitar la seua programació.
  
  
Segona. Participants
  
En el concurs podrà participar el professorat dels cossos de Professors d'Ensenyament Secundari i Professors Tècnics de Formació Professional que impartisquen docència en Cicles Formatius i/o Mòduls Professionals Experimentals i/o Àrea de Coneixements Tècnics i Pràctics (FP, Llei 14/70) i/o Àrea d'Ampliació de Coneixements (FP, Llei 14/70) i el professorat dels cossos de professors i mestres de taller d'Arts Plàstiques i de Disseny de centres públics dependents de la Conselleria de Cultura, Educació i Ciència de la Generalitat Valenciana.
  
  
Tercera. Elecció de l'empresa
  
Les estades de formació en centres de treball podran realitzar-se en una de les empreses relacionades en l'annex II d'aquesta ordre o bé en qualsevol altra de la Comunitat Valenciana amb la qual el mateix professor participant haja concertat particularment l'estada. En el cas del professorat de la Família Sanitat que vulga realitzar les estades de formació en centres sanitaris dependents de la Conselleria de Sanitat, únicament podrà sol·licitar aquells que figuren en l'annex II.
  
  
Quarta. Durada
  
El període de formació en centres de treball oscil·larà entre un mínim de 50 hores i un màxim de 160 hores. Aquest període no podrà ser coincident amb l'horari lectiu ni amb les activitats programades pel centre que siguen de compliment obligatori. Excepcionalment, es podran autoritzar estades del professorat, en empreses de la Comunitat Valenciana quan el període de realització coincidisca amb la Formació en Centres de Treball (FCT) de l'alumnat.
  
  
Cinquena. Termini de formalització de sol·licituds
  
1. El període de presentació de sol·licituds serà de 15 dies hàbils a partir de l'endemà de la publicació de l'Ordre al Diari Oficial de la Generalitat Valenciana. Si el mencionat termini acabara en dia inhàbil en l'àmbit de la Comunitat Valenciana o en dissabte, es consideraria prorrogat fins el primer dia hàbil següent.
  
2. Les sol·licituds i la documentació complementària, original i còpia, podran presentar-se al Registre General de la Conselleria de Cultura, Educació i Ciència i de les Direccions Territorials de Cultura i Educació, sense perjudici del que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si, fent ús d'aquest dret, l'expedient es tramita per correu, es presentarà en sobre obert perquè el/la funcionari/ària puga posar-hi la data i el segell de correus abans de ser certificat.
  
  
  
Sisena. Sol·licituds i documentació
  
La documentació necessària per optar a les estades formatives en empreses s'entregarà per duplicat i constarà de:
  
1. Sol·licitud, segons el model de l'Annex III d'esta ordre.
  
2. Projecte personal, en el qual s'especificarà:
  
2.a.) Objectius generals.
  
2.b.) Programació de les activitats, període previst de realització (durada) i temporalització.
  
3. Certificat del/de la secretari/ària del centre de destinació de la persona sol·licitant, en el qual conste:
  
3.a) Si el professor té destinació definitiva en el Centre
  
3.b) Cicle formatiu i/o mòdul professional experimental i/o especialitat d'Arts i Oficis, Arts Plàstiques i Disseny o de FP: matèria/es que imparteix.
  
3.c) Horari d'obligat acompliment en el centre .
  
4. Altres mèrits a considerar d'acord amb el que especifica l'apartat Vuitè.
  
5. Dades de l'empresa o institució seleccionada per a la realització de l'estada formativa:
  
5.a) Si l'empresa en la qual el professor participant vol realitzar l'estada formativa és una de les incloses en l'annex II es podran sol·licitar de forma prioritària fins un màxim de tres empreses.
  
  
5.b) Quan l'empresa en la qual es vulga realitzar l'estada formativa no figure a l'annex II se n'haurà d'adjuntar certificat (annex V) en el qual es faça constar la disponibilitat i el compromís mutu per a l'admissió de la persona sol·licitant.
  
6. Quan el període de realització previst per a l'estada del professorat a l'empresa siga coincident amb la formació en centres de treball (FCT) de l'alumnat, s'hi inclourà certificació de l'acord del Consell Escolar del Centre (màxim responsable del centre però sense competències en matèria de personal) on conste que l'aprovació del projecte no suposarà en cap moment alteració del normal desplegament de l'activitat escolar del centre.
  
  
  
Setena. Selecció dels projectes
  
Es constituirà una comissió que estudiarà les sol·licituds, elaborarà les llistes provisionals, resoldrà les eventuals reclamacions i elevarà a la Direcció General d'Ordenació i Innovació Educativa i Política Lingüística la proposta definitiva. La comissió estarà composta per:
  
President:
  
- El cap de l'Àrea d'Ordenació, Innovació i Formació Professional de la Direcció General d'Ordenació i Innovació Educativa i Política Lingüística.
  
Secretari :
  
- El/la tècnic/a de l'Àrea d'Ordenació, Innovació i Formació Professional, designat/da pel director general d'Ordenació i Innovació Educativa i Política Lingüística, amb veu però sense vot.
  
Vocals:
  
- El cap de servei de Formació Professional.
  
- La coordinadora del Programa d'Ensenyaments Tècnics i Professionals de l'Àrea d'Ordenació, Innovació i Formació Professional.
  
- El tècnic de Règim Especial del Servei d'Ordenació Acadèmica, designat pel director general d'Ordenació i Innovació Educativa i Política Lingüística.
  
- El/la tècnic/a del Servei de Formació del Professorat, designat/da pel director general d'Ordenació i Innovació Educativa i Política Lingüística.
  
- Un representant de la Inspecció Educativa, nomenat per la secretària general.
  
- Dos assessors/res del CEP Específic de Formació Professional de Cheste, designats/des pel director general d'Ordenació i Innovació Educativa i Política Lingüística.
  
La comissió ajustarà la seua actuació al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.
  
  
  
Vuitena. Criteris de selecció
  
La comissió de selecció realitzarà una valoració de la documentació presentada tenint en compte els criteris següents:
  
1. Interès i qualitat del projecte presentat.
  
1.1. Adequació dels objectius plantejats als cicles formatius de les noves Famílies de Formació Professional Específica o de les Arts Plàstiques i Disseny. (Fins a 2 punts.)
  
1.2. Idoneïtat de l'empresa seleccionada per a la consecució dels objectius de l'estada. (Fins a 2 punts.)
  
1.3. Actualització en determinats aspectes tecnològics l'especificitat dels quals hi fa difícil l'accés per altres mitjans. (Fins a 2 punts.)
  
1.4. Adequació del projecte a l'entorn productiu del centre educatiu del professor participant. (Fins a 2 punts.)
  
1.5. Viabilitat del període d'estada proposat. (Fins a 2 punts.)
  
  
2. Professors/res participants:
  
2.1. Que el professorat sol·licitant tinga destinació definitiva al Centre. (3 punts.)
  
2.2. Idoneïtat de les matèries impartides pel professor sol·licitant (cicle formatiu i/o mòdul professional experimental i/o especialitat de FP i/o especialitat d'Arts i Oficis d'acord amb els objectius plantejats i l'empresa seleccionada. (Fins a 3 punts.)
  
  
2.3. Experiència docent en Formació Professional i/o en Arts Plàstiques i Disseny i/o Escola de Ceràmica i/o en Arts i Oficis, i/o professor-tutor de Formació en Centres de Treball (FCT) i/o pràctiques en alternança. (Fins a 5 punts.)
  
3. No es tindran en compte, i per tant no es valoraran, aquells mèrits que els aspirants al·leguen i no acrediten suficientment, així com aquells que s'exposen i es justifiquen fora del termini de presentació de sol·licituds.
  
  
Novena. Publicació de la resolució
  
1. Llista provisional
  
La relació provisional de les persones i els projectes seleccionats es farà pública al tauler d'anuncis de la Conselleria de Cultura, Educació i Ciència, de las Direccions Territorials de Cultura i Educació i al CEP Específic de Formació Professional de Cheste i a les seus d'Alacant i Castelló. Hi haurà un període de 8 dies naturals per a reclamar davant la comissió. Aquesta resoldrà les reclamacions i elevarà proposta de resolució al director general d'Ordenació i Innovació Educativa i Política Lingüística.
  
2. Resolució
  
Vista la proposta de la comissió de selecció, el director general d'Ordenació i Innovació Educativa i Política Lingüística resoldrà la convocatòria, que es farà pública al Diari Oficial de la Generalitat Valenciana i contindrà la relació de beneficiaris amb l'import de les ajudes concedides.
  
  
Deu. Seguiment
  
El Centre de Professors Específic de Formació Professional de Cheste realitzarà el seguiment de les estades formatives.
  
  
Onze. Quantia de les ajudes
  
L'import de les ajudes el proposarà la comissió de selecció en funció de la durada de l'activitat i la distancia entre el centre de destinació i la localitat de l'empresa col·laboradora, d'acord amb el quadre adjunt.
  
  
Distància entre el centre Quantia de l'ajuda (PTA)
  
educatiu i l'empresa Opció I Opció II
  
 (Entre 5 0 i 99 hores) (Entre 100 i 160 hores)
  
Menys de 30 km 15.000 25.000
  
Entre 30 y 59,9 km 25.000 40.000
  
Entre 60 y 99,9 km 50.000 80.000
  
Més de 100 km 51.317 867.000
  
  
En cap cas es donaran ajudes si el centre de destinació i l'empresa es troben en la mateixa localitat.
  
  
Dotze. Renúncies
  
Una vegada publicada la relació provisional hi haurà un període de 8 dies naturals per a presentar la renúncia a l'ajuda concedida (annex VI). Les renúncies es presentaran al Registre General de la Conselleria de Cultura, Educació i Ciència i a les Direccions Territorials de Cultura i Educació.
  
  
Tretze. Percepció d'ajudes
  
1. La percepció de l'ajuda està condicionada al fet que l'interessat justifique degudament la seua participació en la realització d'estades de formació en centres de treball. Per a això enviarà la Memòria final que inclourà la documentació següent:
  
a) Certificació de l'entitat o empresa acreditant la realització de l'estada, especificant les hores totals (annex VII).
  
b) Objectius assolits a la finalització del projecte.
  
c) Desenrotllament del projecte. En aquest apartat es farà constar, sintèticament, el treball realitzat en les diferents fases del projecte així com les implicacions organitzatives que ha suposat el seu desenrotllament.
  
d) Conclusions i suggeriments. S'hi reflectiran els resultats del projecte i la seua incidència en la docència directa, la valoració del procés seguit i del producte assolit, i les propostes que per al futur es deriven de la realització del projecte.
  
2. El termini per a la presentació de la indicada documentació serà de 15 dies hàbils comptats a partir de l'endemà de la finalització de l'activitat. La documentació mencionada s'entregarà en la Direcció General d'Ordenació i Innovació Educativa i Política Linguística, Av. Campanar, 32, 46659 València.
  
3. L'activitat corresponent a les estades en centres de treball haurà d'haver acabat abans del 15 de novembre de 1997. L'ajuda es farà efectiva després de finalitzar l'activitat, una vegada presentada la documentació indicada anteriorment.
  
4. D'acord amb l'article 7.2 del Decret 108/92, de 6 de juliol, del Govern València, quedarà sense efecte la concessió de la ajuda, després de la audiència a la persona interessada, quan no es reatlizara l'activitat que va ser motiu de la concessió, quan deixara de reunir-se els requisits que s'exigiren o quan no es compliren, sense causa que ho justifique, les condicions establides a la convocatòria.
  
  
  
Catorze. Avaluació
  
Al Centre de Professors Específic de Formació Professional de Cheste es constituirà una comissió d'avaluació composta per:
  
  
- El/la director/a del Centre de Professors Específic de Formació Professional.
  
- Dos assessors/res del CEP Específic de Formació Professional, un/a dels/de les qual/s actuarà com a secretari/ària.
  
- El/la tècnic/a pertanyent al Servei de Formació del Professorat.
  
- El/la tècnic/a pertanyent al Servei de Formació Professional.
  
  
- El/la tècnic/a pertanyent a Ordenació Acadèmica, Règim Especial
  
La comissió podrà recaptar de les entitats i empreses la informació que considere necessària per a la correcta avaluació dels projectes. Aquesta comissió, una vegada estudiada la documentació remesa, elaborarà l'Acta Final d'Avaluació, perquè el Centre de Professors Específic de Formació Professional emeta els certificats corresponents.
  
  
Quinze. Certificació
  
1. Als assistents se'ls certificarà les hores totals de durada del projecte realitzat.
  
2. Les empreses col·laboradores amb el programa d'estades formatives rebran un certificat acreditatiu de la Conselleria de Cultura, Educació i Ciència, la qual s'encarregarà igualment de fer pública, pels mitjans adequats, la relació de les mencionades empreses.
  
  
  
Setzena. Vinculació amb la institució o empresa d'acollida
  
Durant el període d'estada en una entitat o empresa el professorat no tindrà cap vinculació o relació laboral amb la institució o empresa d'acollida, ni podrà ocupar cap lloc de treball dins del seu quadre de personal, per la qual cosa queda exclòs de la legislació laboral vigent.
  
  
Dèsset. Retirada de la documentació
  
La documentació presentada per les persones no seleccionades podrà ser retirada en la Direcció General d'Ordenació i Innovació Educativa i Política Lingüística durant el mes següent a la publicació de la resolució directament per la persona interessada o per una persona degudament autoritzada. Transcorregut aquest termini es perdrà tot dret sobre la documentació.
  
  
  
  
  
  
  
  
Annex V
  
  
Certificat d'admissió de l'empresa
  
  
  
El/la Sr/a ............................................................................. com a representant de l'empresa o institució .........................................., amb domicili a ................................., carrer o plaça ............................................. ..... nº ........., telèfon........................... fax........................... .
  
  
Faig constar que:
  
  
El/La professor/a Sr/a ................................................................. amb destinació al centre ................................................... ha sigut acceptat per a la realització de l'estada formativa a l' empresa ...................................... per un total de ............. hores i durant el període comprés del ......................... al ..........................., d'acord amb l'Ordre de 16 de maig de 1997, de la Conselleria de Cultura, Educació i Ciència, per la qual es convoca un concurs d'ajudes per a la realització d'estades de formació en centres de treball de la Comunitat Valenciana per al professorat de Formació Professional i Arts Plàstiques i Disseny.
  
..................................., a........... , de. ........................de 19........
  
  
  
EL/LA REPRESENTANT DE L'EMPRESA
  
  
Signat. Segell de l'empresa
  
  
  
  
  
Annex VI
  
  
Declaració de renúncia a l'ajuda concedida en el concurs d'estades de formació en centres de treball de la Comunitat Valenciana del professorat de Formació Professional i Arts Plàstiques i de Disseny, convocat per Ordre de 16 de maig de 1997, de la Conselleria de Cultura, Educació i Ciència.
  
  
El/la Sr/a...................................................................
  
  
DNI ..................................................................
  
  
Declara que. ................................................................................ .
  
................................................................................ ......................
  
................................................................................ ......................
  
................................................................................ ......................
  
  
............................. a........de........................1997.
  
  
Signatura del/de la interessat/da.
  
  
  
DIRECCIÓ GENERAL D'ORDENACIÓ I INNOVACIÓ EDUCATIVA I POLÍTICA LINGÜÍSTICA. CONSELLERIA DE CULTURA, EDUCACIÓ I CIÈNCIA.
  
  
  
  
Annex VII
  
  
Certificació de l'estada formativa
  
  
El/la Sr/a .............................................................................. com a representant de l'empresa o institució .........................................., amb domicili a ................................., carrer o plaça ............................................. ..... nº ........., telèfon........................... fax........................... .
  
  
Certifica que:
  
  
El/La professor/a Sr/a ................................................................. amb destinació al Centre ............................. , participant en la realització d'estades de formació en centres de treball, segons l'Ordre de 16 de maig de 1997, de la Conselleria de Cultura, Educació i Ciència, per la qual es convoca un concurs d'ajudes per a la realització d'estades de formació en centres de Treball de la Comunitat Valenciana per al Professorat de Formació Professional i Arts Plàstiques i Disseny, ha realitzat un total de .................. hores, distribuïdes en......... dies, durant el període comprés del ......................... al ..........................., en aquesta empresa.
  
  
  
En ................................................., a........... , de. ......................................de 19........
  
  
EL/LA REPRESENTANT DE L'EMPRESA
  
  
  
Signat. Segell de l'empresa